Nr. ................/CB/.............................

**REFERAT DE APROBARE**

***a proiectului de ordin privind completarea anexelor la Ordinul viceprim-ministrului, ministrul mediului nr. 591/2017 pentru aprobarea modelului şi conţinutului formularului "Declaraţie privind obligaţiile la Fondul pentru mediu" şi a instrucţiunilor de completare şi depunere a acestuia***

Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând *instrumentul de prezentare și motivare a proiectului de Ordin privind completarea anexelor la Ordinul viceprim-ministrului, ministrul mediului nr. 591/2017 pentru aprobarea modelului şi conţinutului formularului "Declaraţie privind obligaţiile la Fondul pentru mediu" şi a instrucţiunilor de completare şi depunere a acestuia.*

**Baza legală a proiectului de ordin supus aprobării** o constituie prevederile
art. 11 alin. (4) din Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare, conform cărora ”  *Formularele şi instrucţiunile de utilizare a acestora privind administrarea creanţelor datorate bugetului Fondului pentru mediu se aprobă prin ordin al conducătorului autorităţii publice centrale pentru protecţia mediului şi pădurilor.”*

### **Rațiunea juridică a** **proiectului de ordin supus aprobării**este determinată de modificările actelor normative din domeniul de reglementare a contribuțiilor și taxelor la bugetul Fondului pentru mediu. Astfel, prin O.U.G. nr. 50/2019 pentru modificarea şi completarea Ordonanţei de urgenţă a Guvernului nr. 196/2005 privind Fondul pentru mediu şi pentru modificarea şi completarea Legii nr. 249/2015 privind modalitatea de gestionare a ambalajelor şi a deşeurilor de ambalaje, a fost reglementată o nouă obligație fiscală la Fondul pentru mediu, prevăzută la art. 9 alin. (1) lit v1), respectiv: *"v1) o contribuţie de 2 lei/kg datorată de operatorii economici care desfăşoară activităţi de colectare/valorificare/salubrizare şi raportează deşeuri pentru contribuabilii prevăzuţi la lit. v) şi y), pentru diferenţa dintre cantităţile de deşeuri de ambalaje, deşeuri de echipamente electrice şi electronice (DEEE), baterii, anvelope uzate, declarate ca fiind gestionate, şi cantităţile de deşeuri constatate de Administraţia Fondului pentru Mediu;".*

În conformitate cu prevederile art. 10 alin. (35) din actul normativ menționat, contribuția introdusă prin art. 9 alin. (1) lit v1) din O.U.G. nr. 196/2005se va declara până la data de **25 ianuarie 2019** pentru activitatea aferentă semestrului II a anului 2018: ”*(35) Operatorii economici prevăzuţi la art. 9 alin. (1) lit. v1) sunt obligaţi să declare semestrial, până la data de 25 a lunii următoare semestrului de raportare, cantităţile de deşeuri de ambalaje, DEEE, baterii, anvelope uzate, declarate ca fiind gestionate pentru contribuabilii prevăzuţi la lit. v) şi y).”*

**În fapt,** prin actul normativ propus se urmărește asigurarea reglementării formularului pentru declararea contribuției la Fondul pentru mediu reglementată la art. 9 alin. (1) lit. v1) din O.U.G. nr. 196/2005**,** precum și a instrucțiunilor necesare de completare și depunere.

În consecință, s-a propus completarea ***formularului „Declaraţie privind obligaţiile la Fondul pentru mediu“*** şi instrucţiunilor de completare şi depunere a acestuia, cu secțiuni noi care permit implementarea, la nivel declarativ, a contribuției reglementată la art. 9 alin. (1) lit. v1) din O.U.G. nr. 196/2005, datorată de contribubili / plătitori la Fondul pentru mediu, începând cu semestrul II al anului 2019**.** Ținând cont de importanța activității de administrare fiscală realizată de Administratia Fondului pentru Mediu, se constată necesitatea elaborării prezentului proiect de act normativ.

În concordanță cu normele de tehnică legislativă, proiectul de ordin înaintat completează anexele la Ordinul viceprim-ministrului, ministrul mediului nr. 591/2017 pentru aprobarea modelului şi conţinutului formularului "Declaraţie privind obligaţiile la Fondul pentru mediu" şi a instrucţiunilor de completare şi depunere a acestuia*,* publicat în Monitorul Oficial al României, Partea I, nr. 288 din 24 aprilie 2017.

Pentru motivele invocate, vă rugăm să aprobați ***Ordinul privind completarea anexelor la Ordinul viceprim-ministrului, ministrul mediului nr. 591/2017 pentru aprobarea modelului şi conţinutului formularului "Declaraţie privind obligaţiile la Fondul pentru mediu" şi a instrucţiunilor de completare şi depunere a acestuia.***

**PREȘEDINTE,**

**Cornel BREZUICĂ**

Director Direcția Juridică,

Emilia Pavel

Șef serviciu Analiză și Avizare DJ,

Andreea Coman